РЕШЕНИЕ НА ПЪРВОИНСТАНЦИОННИЯ СЪД (пети състав)
30 януари 2008 година
Дело T-394/04
Guido Strack
срещу
Комисия на Европейските общности
„Публична служба — Длъжностни лица — Повишаване — Процедура по повишаване за 2003 г. — Предоставяне на точки за предимство — Отказ за повишаване“
Предмет: Жалба с предмет искане за отмяна на процедурата по повишаване, проведена по отношение на жалбоподателя през 2003 г., на извършеното
в рамките на тази процедура предоставяне на точки, както и на последващото решение жалбоподателят да не бъде повишен
Решение: Отменя решението за предоставяне на броя точки за предимство на г‑н Guido Strack за повишаването през 2003 г., както и решението
той да не бъде повишен през тази година. Осъжда Комисията да заплати съдебните разноски.
Резюме
1.      Длъжностни лица — Жалба — Увреждащ акт — Понятие — Решение, с което се определят предоставените на длъжностното лице точки
за повишаване
(членове 45, 90 и 91 от Правилника за длъжностните лица)
2.      Длъжностни лица — Повишаване — Съпоставяне на заслугите
(членове 43 и 45 от Правилника за длъжностните лица)
1.      Актове, които подлежат на обжалване, са само мерките, които произвеждат задължително правно действие, което може да засегне
интересите на жалбоподателя, като измени съществено правното му положение, и които отразяват окончателно позицията на институцията.
В рамките на въведената от Комисията нова система за повишаване, която почива на съвкупно отчитане на заслуги, чийто израз
са събраните в течение на годините точки, предоставянето на точки през определена година произвежда действие, което не е ограничено
в рамките на текущата година, а може да окаже влияние върху повишаването за няколко години. Следователно определянето на броя
на точките с оглед на повишаване е самостоятелен акт, който произвежда задължително правно действие, което може да засегне
интересите на длъжностното лице, като измени съществено правното му положение, въпреки че е само един от етапите на процедурата
по повишаване.
От друга страна, проведената по отношение на длъжностното лице процедура по повишаване не представлява засягащ интересите
му акт по смисъла на членове 90 и 91 от Правилника, след като сама по себе си тази процедура не произвежда никакво правно
действие, което може пряко да засегне интересите на лицето.
(вж. точки 26, 29 и 30)
Позоваване на: Първоинстанционен съд — 28 септември 1993 г., Yorck von Wartenburg/Парламент, T‑57/92 и T‑75/93, Recueil, стр. II‑925,
точка 36 и цитираната съдебна практика; Първоинстанционен съд — 19 октомври 2006 г., Buendía Sierra/Комисия, T‑311/04, Recueil,
стр. II‑4137, точка 89
2.      Отмяната на доклада за развитието на кариерата на длъжностно лице за дадена година предполага отмяна на предоставянето на
точки за заслуги за тази година, тъй като оценката, която всяко длъжностно лице получава в доклада за развитието на кариерата
му в края на процедурата по оценяване, се превръща в точки за заслуги, които могат да се използват за целите на повишаването.
Тази отмяна се отразява при следващото оценяване върху предоставянето на точки за предимство и решението за отказ за повишаване,
по-специално когато органът по назначаването обосновава решението си да предостави на длъжностно лице точно определен брой
точки за предимство с броя на точките за заслуги, които това длъжностно лице е получило при съответното оценяване.
(вж. точки 37—39)